Hoera, ŉ Springbokspan sonder verrassings!Dit gebeur nie aldag dat ŉ Springbokspan geen verrassings inhou en boonop ook die goedkeuring van die meeste van die ondersteuners wegdra nie. Wanneer laas het dit gebeur? Ja, daar is nog nie sekerheid oor die Springbokke se plaasvervangerbank nie, maar oor die opdrafspan wat die afrigter, Rassie Erasmus, Donderdag in Parys aangewys het om Saterdag teen Frankryk te speel, kan daar min twyfel wees. Dit is die keur van Suid-Afrikaanse rugby. As húlle nie die Franse kan klop nie, is hulle bloot nie goed genoeg nie. Die drie veranderings aan die span wat met 11-12 teen Engeland verloor het, was almal te verwagte: Willie le Roux is terug op heelagter in Damian Willemse se plek, Faf de Klerk vervang vir Ivan van Zyl op skrumskakel en Franco Mostert speel in die beseerde slot Eben Etzebeth se plek. Le Roux-hulle was nie een beskikbaar teen Engeland nie omdat die toetswedstryd buite die toetsgleuf geval het en hulle weens hul betrokkenheid by Engelse klubs nie kon speel nie. Kan die span enigsins nog versterk word? Met die uitsondering van Etzebeth (voetbesering) en dalk die skuif van Duane Vermeulen na agtsteman in Warren Whiteley se plek met Pieter-Steph du Toit in die nommer 7-trui, is dit die pak wat die ruggraat van die Bokke se Wêreldbeker-aanslag kan vorm. Agterlangs is daar ook baie meer bestendigheid en is daar nie veel ander kandidate wat genoeg gedoen het om in aanmerking te kom nie. Ses van die sewe agterspelers wat reeds in Junie vanjaar in die eerste toets teen Engeland gespeel het, is weer daar met net die beseerde Lukhanyo Am wat nie beskikbaar was nie. Maar sou hy steeds die span haal met Jesse Kriel nou op sy kop? Die Springbokspan ‒ 15 Willie le Roux, 14 S’bu Nkosi, 13 Jesse Kriel, 12 Damian de Allende, 11 Aphiwe Dyantyi, 10 Handré Pollard, 9 Faf de Klerk, 8 Warren Whiteley, 7 Duane Vermeulen, 6 Siya Kolisi (kaptein), 5 Franco Mostert, 4 Pieter-Steph du Toit, 3 Frans Malherbe, 2 Malcolm Marx, 1 Steven Kitshoff. Bank: 16 Bongi Mbonambi, 17 Thomas du Toit, 18 Vincent Koch, 19 RG Snyman, 20 Francois Louw, 21 Embrose Papier, 22 Elton Jantjies, 23 Cheslin Kolbe.